Eteläpohjalainen Kyrö Distillery oli jo ajamassa henkilöstöään yt-myllystä, kun käsidesituotanto alkoi vetää hurjasti.

Kyrön ginitehdas peruutti koko henkilöstönsä osa-aikaiset lomautukset.

Tuotanto käännettiin käsidesitehtaaksi, ja pian yhtiö pyrkii valmistamaan yli 5 000 pulloa päivässä.

Toimitusjohtajan mukaan tuote on jäämässä vakiovalikoimaan.

Tarkista videolta: Onko sinun lääkekaapissasi tämä tärkeä perussetti?

Koronavirusepidemia on saanut suomalaisia alkoholitehtaita kääntämään tuotantolinjastonsa käsidesilinjoiksi. Taustalla on osaltaan ravintoloiden juomakysynnän romahdus, mutta toisaalta huutava pula käsidesistä on ollut omiaan nostattamaan myös kovaa yhteiskuntavastuullisuutta.

Palkituista gineistään tunnettu Kyrö Distillery Company on saanut käsidesituotantonsa niin hyvään vauhtiin, että yhtiö perui yt-neuvottelunsa. Aine suorastaan haihtuu valmistajan käsistä. Asian vahvistaa toimitusjohtaja Miika Lipiäinen: koko henkilöstö eli vajaat 40 henkilöä oli määrä lomauttaa osa-aikaisesti, mutta kaikki jatkavat työskentelyään.

– Kun tämä pahin iski päälle ja oli selvää, että ravintolat menevät kiinni, aloitimme välittömästi yt:t ja olimme lomauttamassa. Tänään olisi pitänyt olla ensimmäinen lomautuspäivä, mutta olikin juhlapäivä, Lipiäinen kertoo.

Ei sovi ginipulloon

Kyrö perui lomautuksensa tiistaina. Kysyntä käsidesille oli niin suurta, ettei pienemmällä porukalla olisi selviytynyt siitä. Toimitusjohtaja nostaa esiin epidemian aikana tulvineet murskaavat talousuutiset ja ilmaisee myötätuntonsa muille yrittäjille.

– On melkein syyllinen olo, kun niin paljon ankeita uutisia kuuluu. Toivotaan, että muutkin löytävät tavan selviytyä.

Tislaamo tuottaa täysin käyttövalmista ja pakattua käsidesiä. Ensimmäinen kohde oli Lipiäisen mukaan oman alueen terveydenhuolto, joka kärsi akuutista tarpeesta. Kyrö aloitti tuotannon viiden litran kanistereilla. Keskiviikosta lähtien tislaamo on pakannut käsidesiä vähittäiskäyttöpulloihin, ja niiden tuotantovauhti ylittänee ensi viikolla 5 000 päivässä.

Kyrö on julkaissut Instagramissa luonnoskuvan käsidesipullostaan. Tislaamolla olisi ollut muunkinlaista astiastoa, mutta ginipullo ei noudattelisi uuden tuotteen henkeä kovinkaan hyvin.

– Se olisi ollut teknisesti mahdollista, mutta tänä aikana riskit ovat vähän suuret suuntaan jos toiseenkin. Se ei ehdottomasti ole juotavaksi, Lipiäinen sanoo naurahtaen.

Juttu jatkuu kuvan jälkeen.

Kyrö Distillery Company vältti yt-neuvottelut koronakriisissä. Arkistokuvassa perustaja-toimitusjohtaja Miika Lipiäinen. MIKKO LEHTIMÄKI

Jäämässä brändituotteeksi

Käsidesin alkoholi on denaturoitua, eli siihen on lisätty muun muassa pahoinvointia aiheuttavia ainesosia juomisen estämiseksi.

Koronavirusepidemia kestää pitkään, mutta silti vain rajoitetun ajan. Kyrö kuitenkin aikoo jatkaa käsidesin valmistamista. Yhtiö suunnittelee tarvittavien lisälaitteiden ja lisäosaamisen hankkimista. Yhtiö on kertonut, että käsidesillä ei pyritä käärimään asiattomia voittoja tilanteessa, jossa aineen myyntihinta voi nousta kovaksi.

– Emme ole tässä helppoheikkeinä hyödyntämässä tilannetta, vaan olemme tehneet brändin alla muitakin yhteistyöasioita. Olemme aika lailla päättäneet, että tämä jää meidän tuotteeksemme.

Käsidesi ei toistaiseksi ole ollut laajassa kuluttajamyynnissä, vaan Kyrö on jaellut aineet terveydenhuoltoon tai yhteiskunnan kriittisten ammattien, kuten poliisin, käyttöön.